Καλαμαράδα
Το μυστικό της ισπανικής αυτής συνταγής για ζουμερά καλαμάρια είναι το σύντομο μαγείρεμα σε πολύ δυνατή φωτιά.
400 γρ. καλαμαράκια, καθαρισμένα, 50 ml ελαιόλαδο, 2 σκελίδες σκόρδο, λιωμένες, λίγη γλυκιά πάπρικα Ισπανίας * και λίγο κόκκινο πιπέρι εσπελέτ (Espelette) * - εναλλακτικά, επιλέγουμε μια απλή γλυκιά και μια πιο καυτερή, σε σκόνη, 3 ώριμες ντομάτες, ξεφλουδισμένες, ξεσποριασμένες και ψιλοκομμένες, τα φύλλα από 3 - 4 κλωνάρια φρέσκου, πλατύφυλλου βασιλικού, χοντροκομμένα την τελευταία στιγμή για να μη μαυρίσουν (ή την ίδια ποσότητα σε φύλλα δυόσμου), αλάτι, λίγο φρεσκοτριμμένο μαύρο πιπέρι
Κόβουμε τα καλαμάρια σε λεπτές ροδέλες.Ξεπλένουμε καλά όλα τα κομμάτια, τα στραγγίζουμε και τα σκουπίζουμε πολύ καλά με απορροφητικό χαρτί κουζίνας. Τα αφήνουμε κατά μέρος.Σε ένα αντικολλητικό τηγάνι ζεσταίνουμε το μισό ελαιόλαδο σε πολύ δυνατή φωτιά και σοτάρουμε το σκόρδο για 10 δευτερόλεπτα, μέχρι να σκορπίσει το άρωμά του, αλλά να μην προλάβει να ροδίσει, γιατί θα πικρίσει.Ρίχνουμε αμέσως το βασκικό πιπέρι και τη γλυκιά πάπρικα, ανακατεύουμε μία φορά με ξύλινη κουτάλα και ρίχνουμε τις ντομάτες και λίγο αλάτι.Συνεχίζουμε το μαγείρεμα, πάντα σε πολύ δυνατή φωτιά, το πολύ για περίπου 7 - 8 λεπτά, ανακατεύοντας τακτικά, μέχρι να σωθούν τελείως τα υγρά της σάλτσας και να συμπυκνωθεί.Ρίχνουμε αμέσως τις ροδέλες του καλαμαριού και μαγειρεύουμε για 1 λεπτό, ίσα να μαλακώσουν, ανακινώντας ενδιάμεσα το τηγάνι για να ανακατευτούν. Δοκιμάζουμε αν είναι έτοιμα και αποσύρουμε το σκεύος από τη φωτιά.Ρίχνουμε στο φαγητό το βασιλικό, προσθέτουμε και το υπόλοιπο ελαιόλαδο, αλάτι και πιπέρι, και ανακατεύουμε.Σερβίρουμε αμέσως συνοδεία πιλαφιού.
Καλαμάρι , Θράψαλο